Крцко Орашчић – П. И. Чајковски

1. чин - у дому Шталбаумових

Када се завеса подигне, видимо писца Хофмана, како замишљен седи за својим писаћим столом. Одједном се његово лице озари, јер је добио идеју за нову причу (причу о Крцку Орашчићу и Краљу мишева). Он почиње да пише, а на сцени његова прича оживљава.

Зима је, време око Божића, а у кући породице Шталбаум приређује се Божићна прослава. Сцена је препуна одраслих и деце у прелепим костимима, који се веселе уз музику и плес. Забаву прекида долазак господина Дроселмајера. Дроселмајер је кум девојчице Кларе Шталбаум и њеног брата Фрица, а бави се прављењем играчака. Он није на забаву дошао празних руку - из свог магичног ковчега вади поклоне за све окупљене, а затим окупља децу и уз помоћ лутака у правој величини, прича им бајку о Принцу Крцку Орашчићу и Шећерној Вили.

Принц Крцко Орашчић и Шећерна вила су некада живели у далеком краљевству слаткиша и били су веома заљубљени једно у друго. Али, Краљица мишева, Ратилда, била је веома љубоморна на њих, јер она није била ни лепа ни заљубљена. Зато је дан пре венчања Принца и Шећерне виле покушала да украде лепоту вили. На срећу, Крцко орашчић се појавио у правом тренутку и спречио је Ратилду да изврши свој подмукли план. Да би му се осветила, Ратилда га је претворила у ружног дрвеног Крцка орашчића и то је био крај љубави Принца и Шећерне виле.

Када је Дроселмајер завршио причу, сва деца су се вратила забави осим мале Кларе Шталбаум, коју је ова прича веома растужила. Било јој је толико жао несрећног пара да је питала Дроселмајера може ли она некако помоћи Крцку Орашчићу. Он јој јеодговорио да је то могуће, али мора бити спремна да прође кроз велика искушења. Дроселмајер јој је тада дао лутку Крцка Орашчића, али Кларин млађи брат, који је био љубоморан што је Клара у центру пажње, бесно јој је пришао и сломио лутку. Дроселмајер је тада однео Крцка испод јелке и забава се наставила.

Када се забава завршила и сви гости отишли ​​својим кућама, а сви укућани на спавање, у мрачном салону појављују се мишеви, прво мали, а за њима и велики. Негде око поноћи, Клара долази да провери да ли је Крцко Орашчић још увек испод јелке, али је изненада окружује група великих мишева. Они је нападају, али се тада појављује Дроселмајер и мишеви се разбеже. Задивљен Кларином храброшћу, он јој даје Чаробни штапић и учи је како да користи магију. Он онда нестаје, а на сцену поново долазе мишеви, предвођени својом краљицом Ратилдом. Почиње борба између мишева и осталих играчака, које су у међувремену оживеле, а предводи их Крцко Орашчић. У тренутку када је Ратилда кренула ка Крцку Орашчићу, с намером да га уништи заувек, Клара прикупља сву своју храброст и уз помоћ управо научене магије успева да савлада злу краљицу. Поразом Ратилде и њене чини су разбијене, па Крцко Орашчић поново постаје лепи принц. Како би исказао своју захвалност према Клари, он је води у невероватно краљевство слаткиша ту се завршава први чин балета.

1. чин - У краљевству слаткиша

На почетку другог чина поново видимо Хофмана / Дроселмајера, који наставља да пише своју причу и да ствара Краљевство слаткиша. Његова прича поново оживљава и пред нама се указује прелепа сценографија, која заиста подсећа на Краљевство слаткиша.

Долазе принц и Клара и он је упознаје са Шећерном вилом, краљем и краљицом. Почиње церемонија венчања, а Клара заједно са краљем и краљицом, одушевљено посматра плесаче. Они изводе прво шпански плес, а затим оријентални, кинески и руски, после којих следи чувени валцер цвећа.

Врхунац церемоније представља плес принца и шећерне виле. По завршетку њиховог плеса, појављује се Дроселмајер, који обавештава Клару да је време да се крене кући.

На крају балета, поново видимо Хофмана који, за својим писаћим столом, пресрећан, завршава последње поглавље своје невероватне приче.